તમામ મોરચે ચાલતા આ સંઘર્ષોને જોવાની મજામાં ઉમેરો કરે છે ફિલ્મની ધરખમ અને સુરતી માંજા જેવી ધારદાર કાસ્ટ. મનોજ બાજપાઈ તો કૅમેરા સામે કાન ખોતરે તોય જોવો ગમે એવો દમદાર ઍક્ટર છે એ આપણને ખબર છે જ. ‘અ વેન્સ્ડે’ના અનુપમ ખેરની સ્ટાઇલમાં કન્ટ્રોલ-રૂમમાંથી રુઆબભેર હુકમો છોડતો જિમી શેરગિલ પણ આફુસ કેરી જેવો સ્વીટ લાગે છે. પરંતુ એ ઉપરાંત કિટુ ગિડવાણી, સચિન ખેડેકર, વિક્રમ ગોખલે, પરમબ્રત ચૅટરજી, પ્રોસેનજિત ચૅટરજી, દિવ્યા દત્તા સરીખા અદાકારોની ઍક્ટિંગમાંથી પણ પ્રામાણિકતા ટપકે છે. સંવેદના અને રોમાંચના તાણાવાણા ડિરેક્ટર રાજેશ પિલ્લેએ માત્ર ૧૦૦ મિનિટમાં જ ગૂંથી લીધા છે. એટલે ફિલ્મમાં ક્યાંય ખોટી ચરબી દેખાતી નથી. ઈવન સાવ સિંગલ લાઇનની લાગતી સ્ટોરીમાં પણ વચ્ચે અણધાર્યા ટ્વિસ્ટ નાખીને રોમાંચ વધારી દીધો છે.